**ΠΑΡΑΡΤΗΜΑ Ι**

**Α. ΜΗΧΑΝΙΣΜΟΣ «ΣΥΝΔΕΟΝΤΑΣ ΤΗΝ ΕΥΡΩΠΗ» 2021-2027 (CONNECTING EUROPE FACILITY - CEF 2)**

Οι γενικοί στόχοι του Μηχανισμού «Συνδέοντας την Ευρώπη» 2021 – 2027 (CEF2) είναι η κατασκευή, η ανάπτυξη, ο εκσυγχρονισμός και η ολοκλήρωση των διευρωπαϊκών δικτύων στον τομέα των μεταφορών, τον τομέα της ενέργειας και τον ψηφιακό τομέα και η διευκόλυνση της διασυνοριακής συνεργασίας στον τομέα των ανανεώσιμων πηγών ενέργειας, λαμβάνοντας υπόψη τις μακροπρόθεσμες δεσμεύσεις για απαλλαγή από τις ανθρακούχες εκπομπές και τους στόχους να αυξηθεί η ευρωπαϊκή ανταγωνιστικότητα· η έξυπνη, βιώσιμη και χωρίς αποκλεισμούς ανάπτυξη· η εδαφική, κοινωνική και οικονομική συνοχή· και η πρόσβαση στην εσωτερική αγορά και η ολοκλήρωσή της, με έμφαση στη διευκόλυνση των συνεργειών μεταξύ των τομέων.

Οι συγκεκριμένοι στόχοι του CEF 2 είναι:

α) στον τομέα των μεταφορών:

i) η συμβολή στην ανάπτυξη έργων κοινού ενδιαφέροντος που αφορούν αποτελεσματικά, διασυνδεδεμένα και πολυτροπικά δίκτυα και υποδομές για έξυπνη, διαλειτουργική, βιώσιμη, χωρίς αποκλεισμούς, προσιτή και ασφαλή κινητικότητα, σύμφωνα με τους στόχους του κανονισμού (ΕΕ) αριθ. 1315/2013, και

ii) η προσαρμογή τμημάτων του ΔΕΔ-Μ για τη διπλή χρήση των υποδομών μεταφορών με στόχο τη βελτίωση τόσο της μη στρατιωτικής, όσο και της στρατιωτικής κινητικότητας.

β) στον τομέα της ενέργειας:

i) η συμβολή στην ανάπτυξη έργων κοινού ενδιαφέροντος που αφορούν την περαιτέρω ενοποίηση μιας αποδοτικής και ανταγωνιστικής εσωτερικής αγοράς ενέργειας και τη διαλειτουργικότητα των δικτύων σε διασυνοριακό και διατομεακό επίπεδο, ώστε να διευκολυνθεί η απαλλαγή της οικονομίας από τις ανθρακούχες εκπομπές, να προωθηθεί η ενεργειακή απόδοση και η ασφάλεια εφοδιασμού, και

ii) η διευκόλυνση της διασυνοριακής συνεργασίας στον τομέα της ενέργειας, συμπεριλαμβανομένων των ανανεώσιμων πηγών ενέργειας.

γ) στον ψηφιακό τομέα: η συμβολή στην ανάπτυξη έργων κοινού ενδιαφέροντος που αφορούν την ανάπτυξη ασφαλών και προστατευμένων δικτύων πολύ υψηλής χωρητικότητας, συμπεριλαμβανομένων των συστημάτων 5G, και την πρόσβαση σε αυτά, καθώς και στην αύξηση της ανθεκτικότητας και της χωρητικότητας των ψηφιακών δικτύων κορμού της Ένωσης με τη σύνδεσή τους με γειτονικές χώρες, καθώς και στην ψηφιοποίηση των δικτύων μεταφορών και ενέργειας.

***Προϋπολογισμός CEF 2***

Ο συνολικός προϋπολογισμός του CEF 2 ανέρχεται σε ***33,710 δις €****.*

Στόχος της Ε.Ε είναι να ενσωματωθούν οι δράσεις για το κλίμα στις τομεακές πολιτικές της και τα ταμεία της με το CEF 2 να συνεισφέρει μέσω των δράσεών του το 60% του συνολικού του χρηματοδοτικού κονδυλίου στους στόχους για το κλίμα (Green Deal). Η Επιτροπή έχει αναπτύξει μια μεθοδολογία για να προσδιορίζει τις δαπάνες που αφορούν το κλίμα σε σχέση με τους στόχους που έχουν τεθεί και θα εφαρμοστεί σε όλες τις δράσεις του CEF 2.

Ο ανωτέρω προϋπολογισμός του CEF 2 κατανέμεται στους τομείς, ως εξής:

* **Τομέας Μεταφορών: 25,807 δις €**, εκ των οποίων:
* ***12,830 δις €*** **στον Γενικό Φάκελο (General Envelope)** ως εξής:
* 60% για «Δράσεις για αποτελεσματικά, διασυνδεδεμένα, διαλειτουργικά και πολυτροπικά δίκτυα», εκ των οποίων 1,6 δις € θα διατεθούν, κατά προτεραιότητα και σε ανταγωνιστική βάση, στην ολοκλήρωση των ελλειπόντων μεγάλων διασυνοριακών σιδηροδρομικών συνδέσεων μεταξύ κρατών μελών επιλέξιμων για χρηματοδότηση από το Ταμείο Συνοχής (προϋπόθεση η ύπαρξη διακρατικής συμφωνίας),
* 40% για «Δράσεις για έξυπνη, διαλειτουργική, βιώσιμη, πολυτροπική, χωρίς αποκλεισμούς, προσιτή και ασφαλή κινητικότητα».
* ***11,286 δις €* στον Φάκελο Συνοχής (Cohesion Envelope)** ως εξής:
* 85% σε «Δράσεις για αποτελεσματικά, διασυνδεδεμένα, διαλειτουργικά και πολυτροπικά δίκτυα»,
* 15% σε «Δράσεις για έξυπνη, διαλειτουργική, βιώσιμη, πολυτροπική, χωρίς αποκλεισμούς, προσιτή, ασφαλή και προστατευμένη κινητικότητα».
* ***1,691 δις €* στον Φάκελο Στρατιωτικής Κινητικότητας (Military Mobility Envelope)**
* **Τομέας Ενέργειας: 5,838 δις €** εκ των οποίων ποσοστό 15%, με την επιφύλαξη της διείσδυσης στην αγορά, για διασυνοριακά έργα στον τομέα των ανανεώσιμων πηγών ενέργειας, και αν επιτευχθεί το όριο του 15%, η Επιτροπή αυξάνει το εν λόγω όριο έως και το 20%, με την επιφύλαξη της διείσδυσης στην αγορά.
* **Ψηφιακός Τομέας: 2,065 δις €.**

Επιπλέον στον Κανονισμό 1153/2021 (Άρθρο 4, παρ. 8) του CEF 2, σε ότι αφορά στον Φάκελο Συνοχής Τομέα Μεταφορών, προβλέπεται ότι:

* Το 30% των πόρων διατίθεται με ανταγωνιστική διαδικασία σε όλα τα Κράτη-Μέλη Συνοχής.
* Το 70% των πόρων είναι διαθέσιμο στα Κράτη-Μέλη Συνοχής έως τις 31 Δεκεμβρίου 2023, σύμφωνα με την ποσόστωσή τους. Για την Ελλάδα η συνολική ποσόστωση για τον Φάκελο Συνοχής είναι 932Μ€ εκ των οποίων το 70% είναι 652,4Μ€. Από την 1η Ιανουαρίου 2024, οι πόροι που δεν έχουν ακόμη δεσμευτεί, διατίθενται σε όλα τα Κράτη-Μέλη Συνοχής.

***Κεντρική Διαχείριση CEF 2***

Το CEF 2 τελεί υπό την κεντρική διαχείριση της Ευρωπαϊκής Επιτροπής με την υποστήριξη του Εκτελεστικού Οργανισμού *European Climate, Infrastructure and Environment Executive Agency-CΙΝΕΑ* στους τομείς μεταφορών και ενέργειας και με την υποστήριξη του εκτελεστικού οργανισμού *European Health and Digital Executive Agency (HADEA*) στον ψηφιακό τομέα.

***Προσανατολισμοί Ψηφιακού Τομέα***

Τον Μάρτιο του 2019, η Επιτροπή ενέκρινε την ανακοίνωση της Ψηφιακής Πυξίδας 2030 (2030 Digital Compass) η οποία θέτει ένα όραμα για ένα ανθρωποκεντρικό και βιώσιμο ψηφιακό μέλλον. Επιβεβαιώνεται ο κρίσιμος ρόλος της ψηφιακής συνδεσιμότητας και επιθυμεί έως το 2030 ένα δίκτυο Gigabit για όλα τα ευρωπαϊκά νοικοκυριά και δίκτυο 5G σε όλες τις κατοικημένες περιοχές.

Μετά την ανακοίνωση, η Επιτροπή εξέδωσε στις 15 Σεπτεμβρίου 2021 πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση του Προγράμματος Πολιτικής για το 2030 «Πορεία προς την ψηφιακή δεκαετία» (Path to the Digital Decade). Το σχέδιο απόφασης έχει ως στόχο να διασφαλίσει ότι η Ευρωπαϊκή Ένωση επιτυγχάνει τους στόχους της Ψηφιακής Δεκαετίας σύμφωνα με τις αξίες της Ε.Ε, ενισχύοντας το ψηφιακό προβάδισμα της Ευρώπης και προωθώντας ανθρωποκεντρικές, χωρίς αποκλεισμούς και βιώσιμες ψηφιακές πολιτικές. Η πρόταση καθορίζει επίσης τους συγκεκριμένους ψηφιακούς στόχους τους οποίους αναμένεται να επιτύχει η Ένωση στο σύνολό της έως το τέλος της δεκαετίας, όπως περιγράφονται για πρώτη φορά στην ανακοίνωση για την ψηφιακή πυξίδα.

Η Ψηφιακή Πυξίδα θα παρακολουθεί την πορεία της Ε.Ε ως προς τον ρυθμό του ψηφιακού μετασχηματισμού καθορίζει κύρια ορόσημα για το 2030 σε τέσσερα βασικά σημεία: Πληθυσμός με ψηφιακές δεξιότητες και ψηφιακοί επαγγελματίες υψηλής κατάρτισης, Ψηφιακός μετασχηματισμός των επιχειρήσεων, Ασφαλείς και αποδοτικές βιώσιμες ψηφιακές υποδομές και Ψηφιοποίηση των δημόσιων υπηρεσιών.

Ο στόχος του ψηφιακού τομέα του Χρηματοδοτικού Μηχανισμού CEF2 (CEF Digital) είναι να συμβάλει στην υλοποίηση έργων κοινού ενδιαφέροντος (PCIs) που σχετίζονται με την ανάπτυξη ασφαλών, προστατευμένων και βιώσιμων υποδομής υψηλής απόδοσης, συμπεριλαμβανομένων των δικτύων Gigabit και 5G. Ο Ψηφιακός Τομέας του CEF2 θα συμβάλει επίσης στην αύξηση της χωρητικότητας και της ανθεκτικότητας των ψηφιακών υποδομών κορμού (digital backbone infrastructures) σε όλες τις χώρες της ΕΕ καθώς και στην ψηφιοποίηση των δικτύων μεταφορών και ενέργειας.

**Β. ΘΕΣΜΙΚΟ ΚΑΙ ΚΑΝΟΝΙΣΤΙΚΟ ΠΛΑΙΣΙΟ**

Το κοινοτικό θεσμικό και κανονιστικό πλαίσιο στον Ψηφιακό Τομέα περιλαμβάνει τα ακόλουθα:

***1. Γενικοί Κανονισμοί/Αποφάσεις***

* Κανονισμός (ΕΕ, ΕΥΡΑΤΟΜ) 2018/1046 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης,
* Κανονισμός (ΕΕ) 1060/2021 περί καθορισμού κοινών διατάξεων για τα διαρθρωτικά ταμεία.
* Κανονισμός (ΕΕ) 2021/1058 για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής,
* Οδηγία (ΕΕ) 2016/2284 σχετικά με τη μείωση των εθνικών εκπομπών ορισμένων ατμοσφαιρικών ρύπων,

***2. Κανονισμοί ΔΕΔ-Ψηφιακού Τομέα***

* O Κανονισμός (EE) 2021/1153 του Ευρωπαϊκού Κοινοβουλίου και του Συμβούλιου της 7ης Ιουλίου 2021 για τη σύσταση του Mηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014.
* Η C(2021) 9463 final/16-12-2021 Απόφαση της Ε.Ε. για τη χρηματοδότηση του Mηχανισμού «Συνδέοντας την Ευρώπη» - Ψηφιακό Τομέα και την έγκριση του Πολυετούς Προγράμματος Εργασιών για την περίοδο 2021-2025 (CEF 2), όπως τροποποιήθηκε με την C(2023) 2533 final/19.04.2023 Απόφαση της Ε.Ε.
* Ανακοίνωση της Ε.Ε COM(2021) 118final/09-03-2021, «Ψηφιακή Πυξίδα 2030: Η ευρωπαϊκή οδός για την ψηφιακή δεκαετία».

***3. Σύστημα Διαχείρισης και Ελέγχου των Έργων στο πλαίσιο του CEF***

Η διαδικασία υποβολής και υλοποίησης των έργων Ελληνικού ενδιαφέροντος του Μηχανισμού CEF 2 διέπεται από τις διατάξεις, με αναλογική εφαρμογή, του ισχύοντος Συστήματος Διαχείρισης και Ελέγχου δυνάμει της υπ. αριθμ. 38382 Απόφασης του Υφυπουργού Οικονομίας και Ανάπτυξης με τίτλο: «Σύστημα διαχείρισης και ελέγχου των έργων/δράσεων του Μηχανισμού ‘Συνδέοντας την Ευρώπη’» (Εφημερίδα της Κυβερνήσεως, 1387/Β’/22-04-2019). Ειδικότερα:

* Η «Ειδική Υπηρεσία Συντονισμού του Σχεδιασμού, της Αξιολόγησης και της Εφαρμογής» (ΕΥΣΣΑΕ) έχει τις αρμοδιότητες του προγραμματισμού, της αξιολόγησης, καθώς και της παρακολούθησης και του συντονισμού της εφαρμογής του Μηχανισμού «Συνδέοντας την Ευρώπη» στους τομείς Μεταφορών, Ενέργειας και τον Ψηφιακό Τομέα.
* Οι αρμοδιότητες προαξιολόγησης, παρακολούθησης και διαχείρισης των έργων/δράσεων στους ανωτέρω τομείς ασκούνται από τις κατά περίπτωση αρμόδιες Ειδικές Υπηρεσίες Διαχείρισης (ΕΥΔ).
* Η «Ειδική Υπηρεσία Αρχή Πιστοποίησης και Εξακρίβωσης Συγχρηματοδοτούμενων Προγραμμάτων» ασκεί καθήκοντα της αρχής Πιστοποίησης.

**ΠΑΡΑΡΤΗΜΑ ΙΙ**

**Α. ΠΡΟΣΚΛΗΣΗ ΥΠΟΒΟΛΗΣ ΠΡΟΤΑΣΕΩΝ ΣΤΟΝ ΨΗΦΙΑΚΟ ΤΟΜΕΑ**

Σε συνέχεια της ανωτέρω απόφασης της Ε.Ε. για την έγκριση του Πολυετούς Προγράμματος Εργασιών (Multiannual Work Programme – MAP) περιόδου 2021-2025 (σχετ. 2), η Ευρωπαϊκή Επιτροπή, μέσω του Εκτελεστικού της Οργανισμού HADEA, προέβη στις 17 Οκτωβρίου 2023 στην έκδοση **3ης** **Πρόσκλησης για τη Συγχρηματοδότηση Έργων Κοινού Ενδιαφέροντος στο πλαίσιο του Μηχανισμού «Συνδέοντας την Ευρώπη» Προγραμματικής Περιόδου 2021-2027 (CEF2)** (σχετ.1).

Το Πολυετές Πρόγραμμα Εργασιών (MAP) περιόδου 2021-2023 καθορίζει τις προτεραιότητες της χρηματοδοτικής στήριξης της Ένωσης βάσει του Χρηματοδοτικού Κανονισμού του CEF 2 και των προτεραιοτήτων που πηγάζουν από την Ανακοίνωση της Ε.Ε. για την Ψηφιακή Πυξίδα 2030.

Ο **συνολικός προϋπολογισμός** της ανωτέρω Πρόσκλησης ανέρχεται σε **241.000.000€,** απαρτίζεται από τρία (3) επιμέρους τεύχη και αναλύεται ακόλουθο πίνακα:

|  |  |  |  |
| --- | --- | --- | --- |
| **α/α** | **Προσκλήσεις**  | **Κωδικός Πρόσκλησης** | **Συνδρομή CEF (million €)** |
| **1** | **5G Coverage along Transport Corridors** | (CEF-DIG-2023-5GCORRIDORS-**WORK**S) | **95** |
| **2** | (CEF-DIG-2023-5GCORRIDORS-**STUDIES**) | **5** |
| **3** | **5G and Edge Cloud for Smart Communities** | **(**CEF-DIG-2023-5GSMARTCOM-EDGE**-WORKS and** Edge for Smart Communities **–WORKS)** | **51** |
| **4** | **Backbone connectivity for Digital Global Gateways**  | (CEF-DIG-2023-GATEWAYS-**WORKS**) | **75** |
| **5** | (CEF-DIG-2023-GATEWAYS-**STUDIES**) | **15** |
|  | **ΣΥΝΟΛΟ** |  | **241** |

Ο προϋπολογισμός που δύναται να έχουν οι Δράσεις έργων /μελετών εξειδικεύονται στις επιμέρους προσκλήσεις ως ακολούθως:

|  |  |  |  |  |
| --- | --- | --- | --- | --- |
| **α/α** | **Προσκλήσεις**  | **Κωδικός Πρόσκλησης** | **Προϋπολογισμός προτάσεων σε (€)** | **Διάρκεια Δράσης**  |
| **1** | **5G Coverage along Transport Corridors** | (CEF-DIG-2023-5GCORRIDORS-**WORK**S) | **10.000.000-25.000.000** | **Έως 36 μήνες** |
| **2** | (CEF-DIG-2023-5GCORRIDORS-**STUDIES**) | **300.000-1.000.000** | **Έως 6 μήνες** |
| **3** | **5G and Edge Cloud for Smart Communities** | (CEF-DIG-2023-5GSMARTCOM-EDGE-**WORKS** 5G and Edge for Smart Communities**-WORKS)** | **300.000-5.000.000** | **Έως 36 μήνες** |
| **4** | **Backbone connectivity for Digital Global Gateways**  | (CEF-DIG-2023-GATEWAYS-**WORKS**) | **Έως 20.000.000** | **Έως 36 μήνες** |
| **5** | (CEF-DIG-2023-GATEWAYS-**STUDIES**) | **Έως 5.000.000** | **Έως 36 μήνες** |

Επισημαίνεται ότι στις προσκλήσεις 1, 2 και 3 υπάρχουν ειδικοί όροι για τον αριθμό/μορφή των συμμετεχόντων νομικών προσώπων στις προτάσεις.

**Ποσοστά συγχρηματοδότησης Δράσεων**

Σύμφωνα με το Πολυετές Πρόγραμμα Εργασιών 2021-2025 (σχετ. 2), τα ποσοστά συγχρηματοδότησης (κοινοτικής συνδρομής CEF 2) επί των επιλέξιμων δαπανών των Δράσεων (έργων, μελετών) διαμορφώνονται σύμφωνα με τον ακόλουθο πίνακα:

|  |  |  |
| --- | --- | --- |
| **ΕΙΔΟΣ ΔΡΑΣΗΣ** | **CEF %(Μέγιστο)** | **ΠΡΟΫΠΟΘΕΣΕΙΣ (όπου ισχύει)** |
| Μελέτες | 50% | Όλες οι Δράσεις |
| Έργα | 30% | Γενικά ( εκτός αν εξειδικεύεται ως ακολούθως) |
| 50% | Για Δράσεις (έργων) με ισχυρή διασυνοριακή διάσταση που περιλαμβάνουν τουλάχιστον 2 κράτη μέλη ( crosss-border sections) |
| 70% | Για Δράσεις ( έργων) σε απομακρυσμένες περιοχές (outermost regions) |
| 75% | Για Δράσεις( έργων) της πρόσκλησης 5G for Smart Communities) |

Επισημαίνεται ότι, σε κάθε τεύχος Πρόσκλησης, στην ενότητα 10 “Legal and financial set-up of the Grant Agreements” και συγκεκριμένα την υποενότητα “Form of grant, funding rate and maximum grant amount”, εξειδικεύονται αντίστοιχα: η μορφή επιχορήγησης, το ποσοστό χρηματοδότησης καθώς και το μέγιστο ποσό επιχορήγησης.

Όσον αφορά στην κάλυψη της ιδίας συμμετοχής πρέπει να λαμβάνονται υπόψη τα αναφερόμενα στο άρθρο 10 του Προγράμματος Εργασιών (σχετικό 2) για θέματα κρατικών ενισχύσεων.

**Β. ΔΙΑΔΙΚΑΣΙΑ ΥΠΟΒΟΛΗΣ ΚΑΙ ΕΓΚΡΙΣΗΣ ΠΡΟΤΑΣΕΩΝ**

**Χρονοδιάγραμμα Υποβολής Προτάσεων**

Η Πρόσκληση της Ευρωπαϊκής Επιτροπής προβλέπει το ακόλουθο χρονοδιάγραμμα για την υποβολή Προτάσεων στην Ε.Ε, καθώς και την αξιολόγηση και έγκρισή τους:

|  |  |
| --- | --- |
| **Υποβολή Προτάσεων στην Ε.Ε (HADEA)** | **20 Φεβρουαρίου 2024 (17:00 μμ ώρα Βρυξελλών)** |
| Αξιολόγηση των προτάσεων από Ε.Ε | Μάρτιος– Μάιος 2024 |
| Αποτελέσματα Αξιολόγησης από Ε.Ε | Αύγουστος 2024 |
| Προετοιμασία & υπογραφή Συμφώνων Χορήγησης Οικονομικής Συνδρομής (Grant Agreements) | Νοέμβριος 2024 |

Η διαδικασία για την υποβολή στην Ε.Ε των προτάσεων για χορήγηση κοινοτικής χρηματοδοτικής συνδρομής, ακολουθεί τα παρακάτω βήματα:

1. Διατύπωση Σύμφωνης Γνώμης από την αρμόδια Γενική Γραμματεία, ως προς την σκοπιμότητα της προτεινόμενης δράσης σε σχέση με την εθνική στρατηγική.

Η πρόταση υποβάλλεται από τον δυνητικό δικαιούχο, **στη Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης** , με παράλληλη κοινοποίηση στην αρμόδια ΕΥΔ (ΜΔΤ) και την ΕΥΣΣΑΕ το αργότερα έως τις **15/12/2023.**

Στο πλαίσιο αυτό υποβάλλεται από το δυνητικό δικαιούχο συνοπτική περιγραφή της προτεινόμενης δράσης στην οποία αναφέρονται υποχρεωτικά και κατ’ ελάχιστον τα παρακάτω:

Στο πλαίσιο αυτό υποβάλλεται από το δυνητικό δικαιούχο συνοπτική περιγραφή της προτεινόμενης δράσης στην οποία αναφέρονται υποχρεωτικά και κατ’ ελάχιστον τα παρακάτω:

* Τίτλος πρότασης.
* Εταιρικό Σχήμα.
* Αντικείμενο: σύντομη περιγραφή του αντικειμένου της πρότασης και ειδικότερα του μέρους που θα υλοποιηθεί στη χώρα, καθώς και τα προβλεπόμενα παραδοτέα.
* Προϋπολογισμός: στο σύνολο του, ανά συμμετέχοντα φορέα και ανά δραστηριότητα.
* Χρηματοδοτικό Σχήμα.
* Χρονοδιάγραμμα υλοποίησης και ολοκλήρωσης της δράσης.
* Σκοπιμότητα: σύντομη τεκμηρίωση αναφορικά με τους ενωσιακούς και εθνικούς άξονες στρατηγικής ή/και συνέργειες με υφιστάμενες ή ολοκληρωμένες δράσεις.
* Ευρωπαϊκή και εθνική προστιθέμενη αξία της προτεινόμενης δράσης.
* Υπεύθυνη Δήλωση του Επισήμου Εκπροσώπου του Αιτούντος Φορέα (δυνητικός δικαιούχος) ότι: η προς χρηματοδότηση πρόταση δεν έχει χρηματοδοτηθεί, δεν χρηματοδοτείται, ούτε πρόκειται να χρηματοδοτηθεί από άλλη χρηματοδοτική πηγή.

Η αρμόδια Επιτελική Δομή ή Υπηρεσία, που ορίζεται κατά περίπτωση από τον αρμόδιο Γενικό Γραμματέα, εξετάζει την πρόταση και εισηγείται σχετικά στον Γενικό Γραμματέα ως προς τη σκοπιμότητα της. Η σύμφωνη ή μη σύμφωνη γνώμη της Γενικής Γραμματείας αποστέλλεται στο δυνητικό δικαιούχο, με κοινοποίηση στην αρμόδια ΕΥΔ και την ΕΥΣΣΑΕ.

1. Προαξιολόγηση πρότασης από ΕΥΔ.

Η πρόταση, συνταγμένη σύμφωνα με τα τυποποιημένα έντυπα της Ε.Ε και συνοδευόμενη από τη σύμφωνη γνώμη της αρμόδιας Γενικής Γραμματείας, υποβάλλεται από το δυνητικό δικαιούχο στην αρμόδια Διαχειριστική Αρχή (ΕΥΔ Προγράμματος «Μεταρρύθμιση Δημοσίου Τομέα») για προαξιολόγηση, με κοινοποίηση στην ΕΥΣΣΑΕ, το αργότερο έως τις **15/1/2024**.

Η προαξιολόγηση αφορά στην επιλεξιμότητα, τη συνάφεια/συμπληρωματικότητα της πρότασης σε σχέση με άλλα έργα που υλοποιούνται στο πλαίσιο του ΕΣΠΑ, την ωριμότητα, την πληρότητα και γενικότερα ως προς τη συμβατότητα με τα κριτήρια αξιολόγησης και επιλογής που προβλέπονται στους Κανονισμούς και τις προσκλήσεις/οδηγίες της Ευρωπαϊκής Επιτροπής, καθώς και με τις προσκλήσεις/οδηγίες του Υπουργείου Εθνικής Οικονομίας και Οικονομικών.

Η έκθεση προαξιολόγησης διαβιβάζεται στο δυνητικό δικαιούχο της πρότασης, με κοινοποίηση στην ΕΥΣΣΑΕ.

1. Υποβολή πρότασης στην ΕΥΣΣΑΕ.

Η πλήρης τελική πρόταση, στην οποία έχουν ενσωματωθεί οι τυχόν παρατηρήσεις της Διαχειριστικής Αρχής και η οποία συνοδεύεται από τη σύμφωνη γνώμη της αρμόδιας Γενικής Γραμματείας και από την έκθεση προαξιολόγησης, υποβάλλεται από το δυνητικό δικαιούχο στην ΕΥΣΣΑΕ με κοινοποίηση στη Διαχειριστική Αρχή, το αργότερο έως τις **29/1/2024.**

1. Τελικός έλεγχος από την ΕΥΣΣΑΕ & Παροχή σύμφωνης γνώμης του Κράτους Μέλους (Κ-Μ).

Η ΕΥΣΣΑΕ μετά τον τελικό έλεγχο της πρότασης και την ταυτοποίηση των εντύπων εισηγείται στον Γενικό Γραμματέα Δημοσίων Επενδύσεων και ΕΣΠΑ του Υπουργείου Εθνικής Οικονομίας και Οικονομικών για την υπογραφή των εγγράφων/εντύπων, με τα οποία παρέχεται η σύμφωνη γνώμη του Κ-Μ.

Τα έγγραφα/έντυπα παραδίδονται από την ΕΥΣΣΑΕ στο δυνητικό δικαιούχο, το αργότερο έως τις **9/02/2024.**

1. Υποβολή της πρότασης στην Ε.Ε.

Η πρόταση, **με τη σύμφωνη γνώμη του Υπουργείου Εθνικής Οικονομίας και Οικονομικών**, υποβάλλεται από τον δικαιούχο, στην Ε.Ε μέσω της ψηφιακής πλατφόρμας υποβολής προτάσεων (e-submission), με ευθύνη του. Μετά την υποβολή της πρότασης, πλήρες αντίγραφο αυτής, σε έντυπη και ηλεκτρονική μορφή, αποστέλλεται στην ΕΥΣΣΑΕ και στην αρμόδια ΕΥΔ.

Σε περίπτωση κοινής πρότασης, η πρόταση υποβάλλεται στην Ε.Ε από το δικαιούχο που έχει ορισθεί ως συντονιστής.

Οι παραπάνω προθεσμίες συνοψίζονται στο ακόλουθο χρονοδιάγραμμα:

|  |  |  |
| --- | --- | --- |
|  | **Διαδικασία Υποβολής - Έγκρισης** | **Προθεσμία Υποβολής** |
| I | **Διατύπωση Γνώμης** από την αρμόδια Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης | 15 Ιανουαρίου 2024 |
| II | **Προαξιολόγηση** πρότασης στην αρμόδια Διαχειριστική Αρχή του Προγράμματος Μεταρρύθμισης Δημόσιου Τομέα. | 29 Ιανουαρίου 2024 |
| III | Υποβολή πρότασης στην ΕΥΣΣΑΕ | 9 Φεβρουαρίου 2024 |
| IV | Τελικός έλεγχος από την ΕΥΣΣΑΕ/ **Παροχή σύμφωνης γνώμης Κ-Μ.**  | Έως την 16 Φεβρουαρίου 2024 |
| V | **Υποβολή της πρότασης στην ΕΕ** | 20 Φεβρουαρίου 2024**(17:00 μμ - ώρα Βρυξελλών)** |

*Επισημαίνονται τα ακόλουθα:*

* *Η υποβολή των προτάσεων γίνεται στην Αγγλική γλώσσα.*
* *Η αδυναμία τήρησης των ανωτέρω προθεσμιών δύναται να οδηγήσει σε μη προ-αξιολόγηση της πρότασης και μη παροχή Σύμφωνης Γνώμης του Κράτους-Μέλους.*

**Έντυπα Υποβολής**

Οι προτάσεις υποβάλλονται ηλεκτρονικά μέσω συστήματος υποβολής της ΕΕ (“Funding & Tenders Portal Electronic Submission System”) με τη χρήση των τυποποιημένων εντύπων, στην Αγγλική. Τα έντυπα είναι διαθέσιμα στον ακόλουθο σύνδεσμο (ενότητα: “Templates & forms”):

<https://ec.europa.eu/info/funding-tenders/opportunities/portal/screen/how-to-participate/reference-documents;programCode=CEF>

Οι προτάσεις πρέπει να είναι πλήρεις και να περιέχουν όλες τις ζητούμενες πληροφορίες και όλα τα απαιτούμενα παραρτήματα και δικαιολογητικά έγγραφα:

* **Application Form Part A** — αφορά σε πληροφορίες σχετικά με τους συμμετέχοντες (συντονιστής, δικαιούχοι κτλ.) και τον συνοπτικό προϋπολογισμό του έργου (συμπληρώνεται απευθείας στο ηλ. σύστημα υποβολής),
* **Application Form Part B** — αφορά στην τεχνική περιγραφή του έργου.
* **Υποχρεωτικά παραρτήματα και δικαιολογητικά έγγραφα**:
	+ λεπτομερής πίνακας προϋπολογισμού (πρότυπο διαθέσιμο στο σύστημα υποβολής)
	+ αναφορά δραστηριοτήτων προηγουμένου έτους
	+ κατάλογος προηγούμενων έργων (βασικά έργα των τελευταίων 4 ετών) (υπόδειγμα διαθέσιμο στο Part Β)
	+ χρονοδιάγραμμα/Gantt chart
	+ Σύμφωνη γνώμη των ενδιαφερόμενων κρατών μελών (Letter of Support).
	+ Έγγραφα που απαιτούνται στις επιμέρους προσκλήσεις ανάλογα με το αντικείμενό τους [π.χ. διακρατική συμφωνία για διασυνοριακά έργα, δηλώσεις των παρόχων κινητής τηλεφωνίας, δηλώσεις ασφαλείας (στην περίπτωση προτάσεων έργων), εγγυήσεις ασφαλείας εγκεκριμένες από τα κ-μ, ερωτηματολόγιο ελέγχου κυριότητας κλπ].

Για την παροχή της βεβαίωσης αποδοχής των εγγυήσεων ασφάλειας από το εμπλεκόμενο κράτος μέλος (security guarantees) οι δυνητικοί δικαιούχοι πρέπει να υποβάλουν σχετικό αίτημα (που περιέχει το κείμενο των εγγυήσεων ασφαλείας) προς έγκριση στη Γενική Διεύθυνση Κυβερνοασφάλειας (ncsa@mindigital.gr ).

Στην περίπτωση που το κ-μ χρειάζεται περισσότερο χρόνο για την παροχή της βεβαίωσης αποδοχής των εγγυήσεων ασφάλειας (security guarantees), οι δυνητικοί δικαιούχοι θα υποβάλουν έως την προθεσμία της πρόσκλησης στις 17 Ιανουαρίου 2024 (α) το αίτημα, που περιέχει το κείμενο των εγγυήσεων ασφαλείας, που αποστάλθηκε για έγκριση από αντίστοιχα κράτη μέλη τους και (β) βεβαίωση παραλαβής του. Οι βεβαιώσεις αποδοχής των εγγυήσεων θα πρέπει να αποσταλούν στην HADEA έως τις 18 Μαρτίου 2024.

Επισημαίνεται ότι τα ποσά που εγγράφονται στον συνοπτικό πίνακα του προϋπολογισμού (συμπληρώνονται απευθείας ηλεκτρονικά) πρέπει να αντιστοιχούν στα ποσά που αναγράφονται στον λεπτομερή πίνακα προϋπολογισμού. Σε περίπτωση αποκλίσεων, θα υπερισχύουν τα ποσά στον ηλεκτρονικό συνοπτικό πίνακα προϋπολογισμού.

Κατά την υποβολή της πρότασης, θα πρέπει ο υποβάλλων την αίτηση να επιβεβαιώσει ότι έχει την εντολή να ενεργεί εξ ονόματος όλων των συμμετεχόντων στην αίτηση. Επιπλέον, θα πρέπει να επιβεβαιώσει ότι οι πληροφορίες στην αίτηση είναι σωστές και πλήρεις και ότι οι συμμετέχοντες συμμορφώνονται με τους όρους για τη λήψη χρηματοδότησης από την Ε.Ε (ιδίως επιλεξιμότητα, οικονομική και επιχειρησιακή ικανότητα, αποκλεισμός κ.λπ.). Πριν από την υπογραφή της Συμφωνίας Επιχορήγησης, κάθε δικαιούχος και συνδεδεμένος φορέας θα πρέπει να το επιβεβαιώσει ξανά υπογράφοντας σχετική δήλωση. Οι προτάσεις χωρίς πλήρη υποστήριξη θα απορριφθούν.

Οι προτάσεις περιορίζονται σε 120 σελίδες κατ' ανώτατο όριο (Part Β). Κατά την αξιολόγηση, οι αξιολογητές δεν θα εξετάσουν πρόσθετες σελίδες.

Μετά την υποβολή της αίτησης, παράγεται αυτοματοποιημένο μήνυμα με τα στοιχεία υποβολής (ημερομηνία, ώρα κλπ).

Ενδέχεται να ζητηθούν, σε μεταγενέστερο στάδιο, περαιτέρω έγγραφα (επικύρωση νομικής οντότητας, έλεγχος χρηματοοικονομικής ικανότητας, επικύρωση τραπεζικού λογαριασμού κ.λπ.).

**Γ. ΔΙΑΔΙΚΑΣΙΑ ΑΞΙΟΛΟΓΗΣΗΣ ΑΠΟ Ε.Ε/ΚΡΙΤΗΡΙΑ ΑΞΙΟΛΟΓΗΣΗΣ**

**Διαδικασία αξιολόγησης και ανάθεσης**

Η επιλογή των προτεινόμενων έργων προς συγχρηματοδότηση από την Ε.Ε θα εξαρτηθεί από τη συμβολή του προτεινόμενου έργου στην εκπλήρωση των στόχων του ψηφιακού τομέα, καθώς και από την ικανοποίηση συγκεκριμένων κριτηρίων/ προτεραιοτήτων επιλογής προτάσεων, όπως αυτά αναλυτικά αναφέρονται στα τρία (3) τεύχη προσκλήσεων που εξέδωσε η Ε.Ε στις 17/10/2024.

Σύμφωνα με το άρθρο 130 του Δημοσιονομικού Κανονισμού καμία επιχορήγηση δεν θα δοθεί για δράσεις ήδη ολοκληρωμένες.

Η διαδικασία αξιολόγησης είναι ανταγωνιστική. Μια επιτροπή αξιολόγησης (επικουρούμενη από ανεξάρτητους εξωτερικούς εμπειρογνώμονες) θα αξιολογήσει όλες τις αιτήσεις. Οι προτάσεις θα ελεγχθούν πρώτα για τυπικές απαιτήσεις (παραδεκτό και επιλεξιμότητα).

Οι προτάσεις που κρίνονται παραδεκτές και επιλέξιμες θα αξιολογούνται με βάση τα κριτήρια επιχειρησιακής ικανότητας και ανάθεσης (3 φάσεις: ατομική αξιολόγηση, φάση συναίνεσης και φάση επανεξέτασης από την επιτροπή) και στη συνέχεια θα κατατάσσονται ανάλογα με τις βαθμολογίες τους.

**Κριτήρια Αξιολόγησης**

Τα κριτήρια αξιολόγησης κατά την Προγραμματική Περίοδο 2021-2027, διαφοροποιούνται σε σχέση με την Προγραμματική Περίοδο 2014-2020 και διαμορφώνονται σύμφωνα με τον παρακάτω πίνακα:

|  |  |  |  |
| --- | --- | --- | --- |
| **#** | **Κριτήριο** | **Περιγραφή** | **Βαθμολογία**  |
| **1** | **Προτεραιότητα και επείγων χαρακτήρας** (Priority and urgency) | Αξιολόγηση της πρότασης σε σχέση με τους στόχους και τις προτεραιότητες της τομεακής πολιτικής, μετρώντας την προστιθέμενη αξία της Ε.Ε και, κατά περίπτωση, αξιολογώντας πιθανές συνέργειες με άλλους τομείς . | 0-5 |
| **2** | **Ωριμότητα** (Maturity) | Αξιολόγηση της ωριμότητας της δράσης στην ανάπτυξη του έργου. Το κριτήριο θα μετρά, μεταξύ άλλων, i) την ετοιμότητα/ικανότητα του έργου να ξεκινήσει και να ολοκληρωθεί στις προτεινόμενες ημερομηνίες, ii) συμβασιοποίηση / αδειοδότηση που απαιτείται, iii) και πληροφορίες σχετικά με την χρηματοοικονομική διαθεσιμότητα που απαιτείται. | 0-5 |
| **3** | **Ποιότητα** (Quality) | Αξιολόγηση της ορθότητας του προτεινόμενου σχεδίου υλοποίησης, του σχεδιασμού, των οργανωτικών δομών που έχουν τεθεί σε εφαρμογή (ή προβλέπονται), της ανάλυσης κινδύνου, των διαδικασιών ελέγχου και της διαχείρισης της ποιότητας και της επικοινωνιακής στρατηγικής του αιτούντος. Επιπλέον, κατά περίπτωση, θα αξιολογήσει τις πληροφορίες που σχετίζονται με τη πλάνο συντήρησης που προτείνεται για το ολοκληρωμένο έργο. | 0-5 |
| **4** | **Επίδραση** (Impact) | Αξιολόγηση (κατά περίπτωση) των οικονομικών, κοινωνικών και περιβαλλοντικών επιπτώσεων, συμπεριλαμβανομένων των κλιματικών επιπτώσεων και άλλων σχετικών εξωτερικών παραγόντων. Το κριτήριο αυτό μπορεί να τεκμηριωθεί με ανάλυση κόστους-οφέλους (ΑΚΟ) ή, ελλείψει τέτοιων εργαλείων, από άλλες προβλέψεις για την ανάληψη από τον τελικό χρήστη, στην οποία περίπτωση η αξιολόγηση θα εξετάσει την ευρωστία, την πληρότητα και τη διαφάνεια της ανάλυσης, καθώς και τα προτεινόμενα μέσα για την παρακολούθηση των επιπτώσεών της. Επιπλέον, κατά περίπτωση, το κριτήριο θα αξιολογεί, μεταξύ άλλων, τις πτυχές καινοτομίας και ψηφιοποίησης, ασφάλειας και διαλειτουργικότητας και προσβασιμότητας της πρότασης, καθώς και τη διασυνοριακή διάσταση, το αποτέλεσμα/συμβολή της στην εδαφική προσβασιμότητα του δικτύου . | 0-5 |
| **5** | **Καταλυτική επίδραση** (Catalytic effect) | Αξιολόγηση της επίδρασης της οικονομικής στήριξης της Ε.Ε στην πραγματοποίηση του έργου, για παράδειγμα με την υπερκέραση του ελλείματος χρηματοδότησης το οποίο προκλήθηκε λόγω ανεπαρκούς οικονομικής βιωσιμότητας, του υψηλού αρχικού κόστους ή της έλλειψης χρηματοδότησης από τις αγορές, της ικανότητας κινητοποίησης διαφοροποιημένων επενδυτικών πηγών, της βελτίωσης της ποιότητας του έργου ή της επιτάχυνσης του ολικού επενδυτικού σχεδίου . | 0-5 |

Η απαιτούμενη βαθμολογία ανά κριτήριο συνοψίζεται στον ακόλουθο Πίνακα:

|  |  |  |  |
| --- | --- | --- | --- |
| **#** | **Κριτήριο** | **Ελάχιστη Βαθμολογία** | **Μέγιστη Βαθμολογία**  |
| **1** | **Προτεραιότητα και επείγων χαρακτήρας** (Priority and urgency) | 3 | 5 |
| **2** | **Ωριμότητα** (Maturity) | 3 | 5 |
| **3** | **Ποιότητα** (Quality) | 3 | 5 |
| **4** | **Επίδραση** (Impact) | 3 | 5 |
| **5** | **Καταλυτική επίδραση** (Catalytic effect) | 3 | 5 |
| **Συνολική βαθμολογία (απαιτούμενη)** | 15 | 25 |

Η μέγιστη βαθμολογία για μια πρόταση είναι 25 βαθμοί.

Κάθε πρόταση πρέπει να λάβει βαθμό τουλάχιστον 3 σε καθένα από τα παραπάνω κριτήρια.

Συνολικό ελάχιστο όριο για μια πρόταση είναι 15 βαθμοί.

**Δ. ΥΠΟΓΡΑΦΗ ΣΥΜΦΩΝΙΩΝ ΕΠΙΧΟΡΗΓΗΣΗΣ (Grant Agreements)**

Αφού εγκριθεί μια πρόταση ακολουθεί η διαδικασία προετοιμασίας της Συμφωνίας Επιχορήγησης, η οποία θα καθορίσει τους όρους και τις προϋποθέσεις, ιδίως όσον αφορά στα παραδοτέα, την υποβολή εκθέσεων και τις πληρωμές.

Η πρότυπη Συμφωνία Επιχορήγησης που θα χρησιμοποιηθεί (και όλα τα άλλα σχετικά υποδείγματα και έγγραφα καθοδήγησης) μπορεί να αναζητηθεί στην ιστοσελίδα της Ε.Ε (Reference Documents):

<https://ec.europa.eu/info/funding-tenders/opportunities/portal/screen/how-to-participate/reference-documents;programCode=CEF>